
Text rozhodnutia
Súd: Krajský súd Bratislava Spisová značka: 1S/136/2015 Identifikačné číslo súdneho spisu: 1015200916 Dátum vydania rozhodnutia: 04. 09. 2015 Meno a priezvisko sudcu, VSÚ: JUDr. Monika Valašíková PhD. ECLI: ECLI:SK:KSBA:2015:1015200916.1 Uznesenie Krajský súd v Bratislave v právnej veci žalobcu: eD´ system Slovakia, s.r.o., Stará Vajnorská 21, 831 04 Bratislava, IČO: 36 413 658, právne zastúpený: NITSCHNEIDER & PARTNERS, advokátska kancelária, s. r. o., Cintorínska 3/A, 811 08 Bratislava, proti žalovanému: Protimonopolný úrad SR, Drieňová 24, 826 03 Bratislava, o návrhu na odklad vykonateľnosti, takto r o z h o d o l : Krajský súd v Bratislave o d k l a d á vykonateľnosť rozhodnutia žalovaného č. 2015/KH/R/2/010 zo dňa 31.3.2015 v spojení s prvostupňovým rozhodnutím Protimonopolného úradu SR č. 2014/KH/1/1/012 zo dňa 2.6.2014 až do právoplatného rozhodnutia súdu vo veci samej. o d ô v o d n e n i e : Žalobca sa žalobou doručenou tunajšiemu súdu dňa 5.6.2015 domáhal preskúmania zákonnosti rozhodnutia žalovaného č. 2015/KH/R/2/010 zo dňa 31.3.2015 v spojení s prvostupňovým Protimonopolného úradu SR č. 2014/KH/1/1/012 zo dňa 2.6.2014. Žalobca zároveň požiadal súd o odklad vykonateľnosti uvedených rozhodnutí žalovaného. Ako dôvod tejto žiadosti poukázal, že výšku pokuty (1 246 624,- €) považuje za likvidačnú - ohrozujúcu, samotné pokračovanie podnikateľskej činnosti žalobcu. Žalobca pri žiadosti o odklad vykonateľnosti rozhodnutia poukázal hlavne na systém fungovania jeho obchodnej spoločnosti. Keďže žalobca potrebuje veľké množstvo prevádzkového kapitálu na nákup tovarov, žalobca využíva úverové linky, vedené v troch slovenských bankách. Zároveň má u svojich dodávateľov dohodnuté nákupné limity, do výšky ktorých môže odoberať tovar pred uhradením kúpnej ceny. Banky poskytujú žalobcovi sumu vo výške 80 % z hodnoty pohľadávok. Pohľadávky žalobcu voči zákazníkom sú podľa abecedného kľúča založené v prospech financujúcich bánk. Žalobca teda pri svojom podnikaní využíva takmer výhradne cudzí kapitál. Uložením pokuty by kľúčoví dodávatelia s vysokou pravdepodobnosťou pristúpili k zrušeniu kredit limitov a požadovali nákup oproti úhrade vopred čo nie je pre žalobcu možné alebo by došlo k ukončeniu zmlúv. Obe alternatívy by mali pre žalobcu likvidačných charakter. Podľa § 250c veta druhá OSP, na žiadosť účastníka môže predseda senátu uznesením vykonateľnosť rozhodnutia odložiť, ak by okamžitým výkonom napadnutého rozhodnutia hrozila závažná ujma. Súd v súlade s citovaným zákonným ustanovením rozhodol o žiadosti žalobcu spôsobom uvedeným vo výroku tohto uznesenia. Poučenie: Proti tomuto uzneseniu odvolanie nie je prípustné.

